钦定古今图书集成/明伦汇编/氏族典/第116卷 > 《王圻续文献通考》 > 甄栖真
## 钦定古今图书集成/明伦汇编/氏族典/第116卷 > 《王圻续文献通考》 > 甄栖真

按《宋史甄栖真传》：“栖真，字道渊，单州单父人。博涉经
传，长于诗赋，一应进士举，不中第，叹曰：‘劳神敝精，以
追虚名，无益也’。遂弃其业，读道家书以自乐。初访道
于牢山华盖先生，久之，出游京师，因入建隆观为道
士，周历四方，以药术济人，不取其报。祥符中，寓居晋
州，性和静，无所好恶，晋人爱之，以为紫极宫主。年七”
十有五，遇人或以为许元阳，语之曰：“汝风神秀异，有
如人筌。虽老矣，尚可仙也。”因授《炼形养元之诀》，且曰：
“得道如反掌，第行之惟艰，汝勉之。”栖真行之二三年，
渐反童颜，攀高摄危，轻若飞举。乾兴元年秋，谓其徒
曰：“此岁之暮，吾当逝矣。”即宫西北隅自甃殡室。室成，
不食一月，与平居所知叙别，以十二月二日，衣纸衣，
卧砖榻卒，人未之奇也。及岁久，形如生，众始惊传，以
为尸解。栖真自号神光子，与隐人海蟾子者以诗往
还，论养生秘术，目曰《还金篇》，凡两卷。